Abdul Hamid Mahmood

Profesor Emeritus Dr. Abdul Hamid Mahmood (1 Ogos 1945 – 18 Disember 2020) ialah penulis, ahli bahasa dan ahli tatabahasa di Malaysia.

 Kehidupan awal dan pendidikan 
Beliau dilahirkan di Kampung Dewan Beta, Kota Bharu, Kelantan. Pendidikan awalnya bermula di Sekolah Kebangsaan Dewan Beta sebelum melanjutkan pengajian di Maktab Perguruan Ismail, Kota Bharu dan Sekolah Datok Abdul Razak, Tanjung Malim, Perak.

Beliau mengikuti kursus di Maktab Perguruan Bahasa, Lembah Pantai pada tahun 1964–1965, sebelum melanjutkan pengajian di Universiti Malaya. Abdul Hamid turut mengikuti kursus penyelidikan bagi penyediaan  tesis kedoktoran (Ph.D) di Universiti California, Berkeley, Amerika Syarikat.

 Kerjaya 
Abdul Hamid Mahmood memulakan kerjayanya sebagai guru terlatih di Sekolah Menengah Ayer Lanas, Jeli, Kelantan dari tahun 1966 hingga 1969. Pada tahun 1972, beliau berkhidmat di Sekolah Alam Shah, Cheras.

Selepas itu, beliau menyertai Kolej Pertanian Malaya sebagai pensyarah dan berkhidmat di institusi tersebut dari tahun 1973 hingga 1992. Dalam tempoh perkhidmatannya di Kolej Pertanian Malaya, beliau terlibat dalam pengajaran dan penyelidikan dalam bidang bahasa dan pendidikan.

Pada peringkat akhir kerjayanya, Abdul Hamid Mahmood berkhidmat sebagai Timbalan Dekan di Fakulti Pengajian Pendidikan, Universiti Pertanian Malaysia.

 Sumbangan dalam linguistik 
Abdul Hamid Mahmood banyak menyumbang dalam bidang  linguistik dan pendidikan bahasa Melayu melalui penulisan berasaskan penyelidikan. Karyanya merangkumi tatabahasa, ejaan dan pengajaran bahasa, dan digunakan sebagai bahan rujukan dalam konteks pendidikan. Selain buku, beliau menghasilkan lebih daripada 70 artikel kebahasaan dan pernah berkhidmat sebagai panel kurikulum serta penilai Bahasa Melayu bagi South Australian School Board of Advanced Studies (SSABSA) dari tahun 1983 hingga 1990.

 Hasil penulisan 
 Tatabahasa Dewan / Nik Safiah Karim, Farid M. Onn, Hashim Haji Musa, Abdul Hamid Mahmood ; DBP, 2008
 Kursus menguasai Bahasa Melayu mudah :Penerbit Universiti Pendidikan Sultan Idris, 2006.
 Ejaan Bahasa Melayu terkini / Dr. Abdul Hamid Mahmood :Masa Enterprise, 1993
 Ayat pasif bahasa Melayu ; DBP, 1992.

Kategori:Penulis Malaysia
Kategori:Ahli bahasa Malaysia
Kategori:Kelahiran 1945
Kategori:Kematian 2020
Kategori:Orang dari Kelantan
Kategori:Ahli akademik Malaysia